**NÁRODNÁ RADA SLOVENSKEJ REPUBLIKY**

VI. volebné obdobie

Číslo :

**Návrh zákona**

**z ............ 2013,**

ktorým sa mení a dopĺňa zákon č. 302/2001 Z.z. o samospráve vyšších územných celkov (zákon o samosprávnych krajoch)

**Národná rada Slovenskej republiky sa uzniesla na tomto zákone :**

 **Čl. I**

Zákon č. 302/2001 Z. z. o samospráve vyšších územných celkov (zákon o samosprávnych krajoch) v znení zákona č. 445/2001 Z. z., zákona č. 553/2003 Z. z., zákona č. 369/2004 Z. z., zákona č. 583/2004 Z. z., zákona č. 615/2004 Z. z., zákona č. 628/2005 Z. z., zákona č. 16/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., zákona č. 384/2008 Z. z., zákona č. 445/2008 Z. z. a zákona č. 361/2012 Z. z. sa mení a dopĺňa takto:

1. V § 1 odsek 3 znie:

„(3) Župami sú:

a) Bratislavská župa so sídlom v Bratislave,

b) Trnavská župa so sídlom v Trnave,

c) Trenčianska župa so sídlom v Trenčíne,

d) Nitrianska župa so sídlom v Nitre,

e) Žilinská župa so sídlom v Žiline,

f) Banskobystrická župa so sídlom v Banskej Bystrici,

g) Košická župa so sídlom v Košiciach,

h) Prešovská župa so sídlom v Prešove.“.

2. V § 3 odsek 1 znie:

„(1) Obyvateľ župy je osoba, ktorá má trvalý pobyt5) v územnom obvode župy.“.

3. V § 3 ods. 2 uvádzacia veta znie: „Obyvateľ župy sa zúčastňuje na jej samospráve. Obyvateľ župy je oprávnený najmä“.

4. V § 4 ods. 2 prvej vete sa slová „Samosprávny kraj je povinný“ nahrádzajú slovami „Župa je povinná“ a v druhej vete sa slová „Samosprávny kraj je tiež povinný vytvárať“ nahrádzajú slovami „Župa je povinná utvárať“.

5. V § 7 ods. 4 sa slová „samosprávny kraj bol informovaný“ nahrádzajú slovami „župa bola informovaná“.

6. V § 7 odseky 8 a 9 znejú:

„(8) Obec poskytuje župe na plnenie jej úloh údaje z evidencií, ktoré vedie, ak o to župa požiada.

(9) Obec, ktorá je sídlom župy, poskytuje súčinnosť pri zabezpečovaní umiestnenia orgánov župy.“.

7. V § 8a ods. 2 sa slová „Samosprávny kraj je povinný“ nahrádzajú slovami „Župa je povinná“.

8. V § 12 ods. 2 písmeno b) znie:

„b) obhajovať záujmy župy a jej obyvateľov,“.

9. V § 16 ods. 1 sa na konci pripájajú tieto vety: „Funkčné obdobie predsedu sa skončí zložením sľubu novozvoleného predsedu. Predseda môže pri výkone svojej pôsobnosti používať označenie župan.“.

10. V § 16 ods. 10 písm. b) sa slová „samosprávnym krajom, v ktorom“ nahrádzajú slovami „župou, v ktorej“.

11. V § 17 ods. 1 písm. a) sa slovo „volebného“ nahrádza slovom „funkčného“.

12. V § 18 ods. 3 sa slová „samosprávny kraj dozvedel“ nahrádzajú slovami „župa dozvedela“.

13. Za § 23a sa vkladá § 23b, ktorý vrátane nadpisu znie:

„§ 23b

Prechodné ustanovenia k právnej úprave účinnej od 1.novembra 2013

(1) Samosprávne kraje zriadené podľa predpisov účinných do 31. októbra 2013 sú župy podľa tohto zákona.

(2) Kde sa v osobitných predpisoch používajú slová „samosprávny kraj“ vo všetkých tvaroch, rozumie sa tým „župa“ v príslušnom tvare.“.

14. Slová „samosprávny kraj“ vo všetkých tvaroch sa v celom texte zákona nahrádzajú slovom „župa“ v príslušnom tvare.

Čl. II

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 302/2001 Z. z. o samospráve vyšších územných celkov (zákon o samosprávnych krajoch), ako vyplýva zo zmien a doplnení vykonaných zákonom č. 445/2001 Z. z., zákonom č. 553/2003 Z. z., zákonom č. 369/2004 Z. z., zákonom č. 583/2004 Z. z., zákonom č. 615/2004 Z. z., zákonom č. 628/2005 Z. z., zákonom č. 16/2006 Z. z., zákonom č. 330/2007 Z. z., zákonom č. 334/2007 Z. z., zákonom č. 335/2007 Z. z., zákonom č. 384/2008 Z. z., zákonom č. 445/2008 Z. z., zákonom č. 361/2012 Z. z. a týmto zákonom.

Čl. III

Tento zákon nadobúda účinnosť 1. novembra 2013.